НАРЕДБА

ЗА ПОЛЗВАНЕ  НА ОБЩИНСКИ ПАСИЩА И МЕРИ НА ТЕРИТОРИЯТА

 НА ОБЩИНА  КОСТИНБРОД
(Приета с Решение № 576  / 27.05.2010 г. /изменена с Решение №71/17.02.2012г. на ОбС-Костинброд, изм. и доп. с Решение № 594 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ 

гр.Костинброд

2012 г.
І. ОБЩИ ПОЛОЖЕНИЯ
         Чл.1. Настоящата Наредба определя начина за стопанисване, управление и реда за предоставяне за ползване на общинските мери и пасища в Община Костинброд.

         Чл.2. Предмет на Наредбата са общинските имоти с начин на трайно ползване „Пасище и мера” както и тези по чл.19, ал.1 от ЗСПЗЗ на територията на Общината, наричани по-долу за краткост – пасища и мери.

         Чл.3. Наредбата определя конкретни правомощия на Общински съвет Костинброд, кмета на община Костинброд и кметовете и кметските наместници на населените места в община Костинброд.

ІІ. СТОПАНИСВАНЕ, УПРАВЛЕНИЕ И РАЗПОРЕЖДАНЕ
         Чл.4. Стопанисването и управлението  на пасищата и мерите обхваща:

1. поддържането на съществуващите пасища и мери  в съответствие с условията за поддържането на земята в добро земеделско и екологично състояние  и прилагането на националните стандарти;

2. създаването на нови пасища и мери;

3. рекултивация на пасища и мери;

4. извършване на агротехнически и растителнозащитни  мероприятия;
5. предоставяне за ползване.

         Чл.5. Предоставянето за ползване на общинските  пасища и мери се извършва с решение на общинския съвет.

         Чл.6. Общинският съвет приема:

1. правила за ползване на общинските пасища и мери;
2. годишен експлоатационен план за ползване на пасищата от ОПФ и чл.19,ал.1 от ЗСПЗЗ
3. решение за предоставяне на общинските мери и пасища за общо ползване от земеделски стопани и/или техни сдружения, придружено с поименен списък на земеделските стопани от съответните населени места;
4. /изменена с Решение №71/17.02.2012г. на ОбС-Костинброд/ цена за индивидуално ползване на декар общински пасища и мери във връзка с подпомагането им по СЕПП / Схема за единно плащане на площ /
5. образец на Декларация, че ползвателят е запознат с Правилата                                 / Приложение № 1 от настоящата наредба /.
6. образец на Декларация, че при промяна на броя на животните за срока на договора за ползване, ще уведоми Община Костинброд за настъпилите промени / Приложение     № 2 от настоящата наредба /.
7. образец на Служебна бележка, в която е определено местоположението и количеството на ползваните пасища / Приложение № 3 от настоящата наредба /.
8. образец на удостоверение, че лицето няма стари  финансови задължения към общината за предходни години / Приложение № 4 от настоящата наредба /.
9. образец на заявление за ползване на пасища и мери от ОПФ и чл.19,ал.1 от ЗСПЗЗ   / Приложение № 5 от настоящата наредба /.
10. проект на договор / Приложение № 6 от настоящата наредба /.
         Чл.7. Забранява се строителство в общинските пасища и мери, без промяна на предназначението им.

         Чл.8. Кметът на общината предприема процедура по промяна предназначението на пасищата и мерите след  решение на  Общинския съвет и в съответствие с нормативната база.
         Чл.9. Забранява се превръщането на пасища и мери в обработваема земя – нива.
         Чл.10.(1)Кметовете и кметските наместници и специализираните органи осъществяват контрол за провеждане на мероприятия по осигуряване на пожарна безопасност  в общинските мери и пасища.

(2) Провеждане на мероприятията по осигуряване на пожарна безопасност в общинските мери и пасища, се извършва от и за сметка на ползвателите – сключили договор за ползването им.

(3) Провеждане на мероприятията по осигуряване на пожарна безопасност в общинските мери и пасища,  които не са предоставени за ползване, се извършва от кметовете и кметските наместници за сметка на Общината.

         Чл.11. (1) Ползването на общинските мери и пасища, включва следните начини за въздействие върху тяхното общо състояние, касаещо продуктивността, качеството и ботаническия състав на тревостоя:

      1. почистване от нежелана храстовидна растителност и битови  отпадъци;
      2. регулиране на водния режим;
      3. борба с плевелите;
      4. торене;
      5. посяване;
      6. режим  на ползване;
      7. противоерозионни мероприятия.
(2) При ползване на пасища и мери трябва да се прилагат минималните национални стандарти за прилагане на добри селскостопански  условия, както следва:

1. За опазване на почвата от ерозия - национален стандарт 1.2 – задължително е опазването  и поддържането на съществуващите трайни тераси в масивите;

2. За запазване на структурата на почвата - национален стандарт 3.1 – задължително е чрез правилен подбор  на земеделска техника и подходящи технологии за растително защитни мероприятия, да не се допуска вторично уплътняване на почвата;

3. Осигуряване на минимално ниво на поддръжка на естествените местообитания:

- 
национален стандарт 4.1 – при пасищно и оборно-пасищно отглеждане на животни от рода на едър рогат добитък /ЕРД/, дребен рогат добитък /ДРД/ и еднокопитни е задължително наличие на постоянно затревени площи (пасища и мери) в съотношение минимум:

0,5 ха – за   възрастно животно от рода на ЕРД (над 24 месеца);

0,1 ха – за  младо животно от рода на ЕРД ( 2 - 8 месеца);

0,2 ха - за  подрастващо животно от рода на ЕРД ( 8 - 24 месеца);

0,05 ха - за  животно от рода на ДРД ;  

0,5 ха - за  животно от рода на еднокопитните;

-  национален стандарт 4.2 – задължително е постоянните пасища да се   почистват от нежелана храстовидна  растителност и да се провежда борба с агресивните и устойчиви растителни видове;

- 
национален стандарт 4.3 – задължително е да се запазват съществуващите граници (синори) на масива/земеделския парцел;

-    национален стандарт 4.4 – задължително е опазването на земеделските 

     площи в близост до гори от навлизането на дървесна и храстовидна 

     растителност в тях. 

         Чл.12. Ползванията от общинските мери и пасища като сено, семена, събиране на гъби, билки, горски плодове и други извън паша на селскостопански животни, представляват странични ползвания и се уреждат по допълнителен ред.
         Чл.13. Провеждането на сеч на отделно стоящи и групи дървета в общинските пасища и мери, се извършва, съгласно Закона за опазване на селскостопанското имущество.
                  ІІІ. РЕД И УСЛОВИЯ ЗА ПРЕДОСТАВЯНЕ ЗА ПОЛЗВАНЕ НА ОБЩИНСКИ МЕРИ И ПАСИЩА
         Чл.14. Организацията по предоставяне за ползване на общинските пасища и мери се осъществява от кмета на общината, кметовете на съответните населени места и кметските наместници.
         Чл.15. (1)  Общински пасища и мери, предвидени  за предоставяне за ползване от жителите на общината  за регистрацията им в СЕПП се одобряват от Общинския съвет за всяко землище поотделно.

          (2)Одобрението по ал.1 съдържа информация за имотите относно местоположение,  номер и площ по картата на възстановената собственост /КВС/ или физически блок /ФБ/.
         Чл.16. (1) Общински пасища и мери в землището на дадено населено място в общината се предоставят за ползване на физически и юридически лица, отглеждащи селскостопански животни  в същото населено място и имат адресна регистрация по настоящ адрес в него.
(2) /изменена с Решение №71/17.02.2012г. на ОбС-Костинброд/ След удовлетворяване на нуждите от общински пасища и мери, съгласно определения в чл.11, ал.2, т.3 минимум площи и при наличие на излишък, същият се преразпределя от кмета на общината по предложение на кмета на кметство или кметския наместник на съответното населено място и след заплащане на съответната цена за индивидуално ползване. 

         Чл.17. Кандидати за ползване на общински пасища и мери  могат да бъдат:

1. собственици, отглеждащи животни на територията на Общината;

2.юридически лица, осъществяващи дейност в областта на животновъдството.
3.формални сдружения, създадени по населени места за оползотворяване максимално на площите с НТП / начин на трайно ползване / – пасища и мери.
4.лица, жители на община Костинброд или развиващи производствена дейност на територията на общината и изявяват желание да се грижат и поддържат пасищата в добро екологично състояние.

        Чл.18. (1) Правилата за ползване на общинските мери и пасища  се определят от общинския съвет.

(2) Решението на общинския съвет съдържа:

                  1. съгласие за предоставяне на общинските пасища и мери за ползване от земеделски стопани и/или техни сдружения;

                  2. задълженията на общината и на ползвателите за поддържането на пасищата и мерите.

(3) Към решението се прилага списък с данни за земеделските стопани или техни сдружения, регистрирани  като юридически лица, отглежданите от тях животни, данни за количеството на общинските мери и пасища, както и други данни, изискващи се за кандидатстване за подпомагане по схемата за единно плащане на площ.

(4) Кметът на общината, кметът на кметство и кметски наместник съгласуват списъка с местната ветеринарномедицинска служба.
(5) Отдел „ Общинска собственост, инвестиционна политика и търговия” в общинска администрация гр.Косинброд, подготвя договорите за ползване със земеделския стопанин.
         Чл.19. Общинските пасища и мери се предоставят за ползване след сключен договор между кмета на община Костинброд и ползвателя.
         Чл.20.  За да се ползват общински пасища и мери, земеделският стопанин трябва да представи в общинската администрация:
1. заявление за ползване;

2. документ, удостоверяващ броя и вида на животните – копие на актуална анкетна карта, служебна  бележка  или декларация, заверена от ветеринарен лекар;
3. декларация, че ще запази броя на животните за срока на договора;
4. декларация, че е запознат с Правилата за ползване на общински пасища и мери на територията на община Костинброд;
5. удостоверение, че няма непогасени финансови задължения към община Костинброд.
         Чл.21. (1) Създава се регистър на лицата, ползващи общинските мери и пасища

(2) Регистъра по ал.1 съдържа:
     1.  лицата, ползващи  общинските мери и пасища;
     2.  данни за ползваните имоти;
     3.  вписвания на промяна в обстоятелствата на ползвателите;
     4.  договори за ползване;

     5.  данни за извършени плащания;
(3) /изменена с Решение №71/17.02.2012г. на ОбС-Костинброд/ Регистърът по ал.1 се води от упълномощено със заповед на кмета на общината длъжностно лице от Общинска администрация гр.Костинброд.
(4) За всеки земеделски производител се създава досие, в което се съхранява цялата документация по ползването и плащането на таксите, както и данни за предприетите действия за почистване на имота.
                   ІV. Задължения на общината и  ползвателите на общинските мери и пасища
          Чл.22. Задължения на общината:
 (1) Да осигури безпрепятствено ползване на предоставените общински мери и пасища от местното население за паша на притежаваните от тях животни.

(2) Да предоставя периодична информация и методически указания на ползвателите относно необходимите мероприятия по поддържане и опазване на мерите и пасищата.

(3) Да съдейства на съответните ползватели при  организация на почистването на пасищата и мерите и поддържането им в добро екологично състояние.
       Чл.23. Задължения на ползвателите е да осигуряват стриктното прилагане на технологични и организационни мероприятия относно:
1. Повърхностно подобряване на терена;
2. Подобряване на мерите и пасищата, чрез  оптимизиране  на минералното торене;
3. Органично торене на мерите и пасищата;
4. Борба с плевелите и вредната растителност;
5. Подсяване на деградирали мери и пасища;
6. Основно подобряване на мери и пасища при нископродуктивни естествени тревостои със силно влошен тревен състав;
7. Поддържане на мерите и пасищата, чрез традиционните земеделски практики;  
8. Рационално и щадящо използване на мерите и пасищата.
                            V. ТАКСИ   И ДОГОВОРНИ ОТНОШЕНИЯ
         Чл.24. (1) /изменена с Решение №71/17.02.2012г. на ОбС-Костинброд/ Ползвателите са длъжни да заплащат наемни вноски за ползване на общински пасища и мери.
(2) Таксите по ал.1 се приемат от общински съвет- Костинброд.

         Чл.25.  Всички плащания се извършват в ЦИУГ / Център за информация и услуги на гражданите/ на община Костинброд, ул. “Охрид” №1.

         Чл.26.  Кметът на общината може да прекрати договора, когато ползвателят  ползва предоставените пасища и мери по начин, който не отговаря на приетите правила или не заплаща необходимите такси, както и да търси обезщетение за нанесените вреди.

         Чл.27. (1) Ползвателите на общински пасища и мери, сключили договори с Общината са длъжни: 

1. /изменена с Решение №71/17.02.2012г. на ОбС-Костинброд/ да заплатят наемни вноски за ползване на общински пасища и мери до 01 ноември на първата година и до 15 май – за всяка следваща година до изтичане срока на договора. 
2. да използват предоставените им пасища и мери, съгласно предназначението им;

3. да спазват приетите от общинския съвет правила за ползване;

4. да спазват установените ветеринарно-санитарни и хигиенни, както и екологични норми и противопожарни правила;

5. да спазват фитосанитарните изисквания при поддържането на пасищата и мерите;

6. да опазват електро-преносните  и други съоръжения и инсталации, както и водоемите;

7. да изпълняват указанията на специализираните органи;

8. да предпазват пасищата и мерите от ерозия, заблатяване и замърсяване, да не употребяват неразрешени химически препарати и торове;

9. да не унищожават единични и групи дървета;

(2) Ползвателите нямат право да преотстъпват ползваните от тях пасища и мери на трети лица.

         Чл.28. Приходите от внесените такси за ползване на общинските мери и пасища се изразходват за поддържане на същите. 

        VІ.  АДМИНИСТРАТИВНО - НАКАЗАТЕЛНИ РАЗПОРЕДБИ
         Чл.29  (1) изм. и доп. с Решение № 594 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/. Наказва се с глоба в размер от 100 /51.13 евро/ до 500 лева /255.65 евро/лице което:

1. ползва общински мери и пасища, извън установения в тази Наредба ред.

2. извършва паша на селскостопански животни, извън указаните места, численост или вид животни.

3. създава пчелин в общински мери и пасища.

4. преотстъпва предоставените му за ползване общински мери и пасища на трети лица;

              (2) изм. и доп. с Решение № 594 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ Наказва се с глоба в размер от 100 /51.13 евро/ до 500 лева /255.65 евро/ физическо лице и от 500 /255.65 евро/ до 2000 /1022.58 евро/ лева едноличен търговец или юридическо лице, което унищожи общински мери и пасища и/или ги превърне в обработваема площ – нива.

            (3) изм. и доп. с Решение № 594 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/. Лице, което унищожи, повреди, извади или премести траен знак за обозначаване на границите на общинските пасища и мери, се наказва с глоба от 250 /127.82 евро/ до 500 лв. /255.65 евро/
           (4) изм. и доп. с Решение № 594 от 23.07.2025г.на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/. Наказва се с глоба от 10 /5.11 евро/до 200 лева /102.26 евро/ лице, което не изпълни разпорежданията на служител на общинска администрация, дадени му в кръга на служебните му правомощия. 
          (5) изм. и доп. с Решение № 594 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/. Забранява се паленето на растителност в пасищата, а нарушителите се наказват с глоба от 100 /51.13 евро/ до 500 лева/255.65 евро/.
(6)Нарушенията се установяват с актове на служители от общинска администрация, определени от кмета на общината.

(7) Наказателните постановления се издават от кмета на общината.

         Чл.30. Административно-наказателното производство се извършва по реда на Закона за административните нарушения и наказания.

VІІ.  ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Договорът за ползване на общински пасища и мери, влиза в сила от деня на подписването му.


    §2. Контролът по изпълнението на настоящата наредба се възлага на кмета на общината.

§3. Към общината се изгражда комисия в състав: Кмет на кметство или кметски наместник , Старши експерт “Наемни отношения” в общинска администрация гр. Костинброд и общински съветник, които да подпомагат кмета при предоставянето и настаняването на земеделските стопани в общинските мерите и пасищата в съответното населено място. Комисията контролира спазването на Наредбата и Правилата, проверява състоянието на наличните общински пасища и мери, прави оглед и съставя протокол за различия между документалните данни и установеното на терена. За дейността си комисията се отчита пред кмета на общината.

§4. В наредбата за реда за придобиване, управление и разпореждане с общинско имущество се създава чл.36 б, със следния текст:

„ Чл.36 б. Ползването на общински пасища и мери се извършва по реда на Наредбата за ползване на общински пасища и мери на територията на Община Костинброд”.
§5. В наредбата за определянето и администрирането на местните такси и цени на услуги на територията на община Костинброд се съставя чл.49 д със следния текст:
Чл.49 д. За ползване на общински мери и пасища на територията на община Костинброд се заплаща такса в размер на 1/ един/ лев на декар.
§6. Настоящата наредба е приета на основание чл. 21, ал.2  от Закона за местното самоуправление и местната администрация с Решение  № 576 от 27.05.2010г. година на Общински съвет – гр. Костинброд.

